钦定古今图书集成/明伦汇编/官常典/第133卷 > 后汉
## 钦定古今图书集成/明伦汇编/官常典/第133卷 > 后汉

后汉承秦制，“爵二十等为彻侯，食县或乡、亭有差；十
九等为关内侯，食租以户数为限。”

按《后汉书百官志》：“列侯所食县为侯国。”本注曰：“承秦
爵二十等为彻侯，金印紫绶，以赏有功。功大者食县，
小者食乡亭，得臣其所食吏民。后避武帝讳为列侯。
武帝元朔二年，令诸王得推恩分众子土，国家为封，
亦为列侯。”旧列侯奉朝请在长安者，位次三公。中兴
以来，唯以功德赐位特进者，次车骑将军。

〈注〉胡广《汉制度》曰：“功德优盛，朝廷所敬异者，赐特进，在三公下，不在车骑下。”

“赐位朝侯，次五校尉；赐位侍祠侯，次大夫。”其馀以胏
附及公主子孙奉坟墓于京都者，亦随时见会。位在
《博士》、议郎下。

〈注〉胡广《制度》曰：“是为猥诸侯。”

“诸王封”者，受茅土，归以立社稷，礼也。

〈注〉胡广曰：“诸王受封皆受茅土，归立社稷，本朝为宫室，自有制度，至于列侯归国者，不受茅土，不立宫室，各随贫富，裁制黎庶，以守其宠。”

列土特进朝侯，贺正月执璧云。每国置相一人，其秩
各如本县。本注曰：“主治民，如令长，不臣也。但纳租于
侯，以户数为限。”其家臣置家丞、庶子各一人。本注曰：
“主侍侯，使理家事。”列侯旧有行人、洗马门大夫，凡五
官。中兴以来，食邑千户已上，置家丞、庶子各一人，不
满千户不置家丞。又悉省行人、洗马门大夫。

关内侯。

〈注〉如淳曰：“列侯出关就国，侯但爵身，其有家累者，与之关内之邑，食其租税也。”《古今注》曰：“建武六年，初令关内侯食邑者俸月二十五斛。”

承秦赐爵十九等，为关内侯。无土，寄食在所县。民租
多少，各有户数为限。

〈注〉荀绰《晋百官表注》曰：“时六国未平，将帅皆家关中，故以为号。”刘劭《爵制》曰：“《春秋传》有庶长鲍商君，为政，备其法品为十八级，合关内侯列侯凡二十等。其制因古义。古者天子寄军政于六卿，居则以田，警则以战，所谓入使治之，出使长之，素信者与众相得也。故启伐有扈，乃召六卿大夫之在军为将者也。”及周之六卿，亦以居军。在国也则以“比长”、闾胥、族师、党正、“州长”、“卿大夫”为称，其在军也则以“卒伍”、“司马”、“将军”为号，所以异在国之名也。奏依古制，其在军赐爵为等级，其帅人皆更卒也。有功赐爵则在军吏之例。自一爵以上至不更四等，皆士也。大夫以上至五大夫，五等比大夫也。九等，依九命之义也。自左庶长以上至大庶长，九卿之义也。“关内侯”者，依古圻内子男之义也。秦都山西，以关内为王畿，故曰“关内侯”也。“列侯”者，依古列国诸侯之义也。然则卿大夫上下之品，皆放古比朝之制，而异其名，亦所以殊军国也。古者以车战，兵车一乘，步卒七十二人，分翼左右军，大夫在左，御者处中，勇士居右，凡七十五人。一爵曰“公士”者，步卒之有爵为公士者。二爵曰“上造”，造，成也。古者成士升于司徒曰“造士”，虽依此名，皆步卒也。三爵曰簪袅，御驷马者，要袅，古之名马也。驾驷马者其形似簪，故曰《簪袅》也。四爵曰不更，不更者，为车右，不复与凡更卒同也。五爵曰大夫，大夫者，在车左者也。六爵为官大夫，七爵为公大夫，八爵为公乘，九爵为五大夫，皆军吏也。吏民爵不得过公乘者，得贳与子若同产。然则公乘者，军吏之爵最高者也，虽非临战得公卒车，故曰“公乘”也。十爵为左庶长，十一爵为右庶长，十二爵为左更，十三爵为中更，十四爵为右更，十五爵为少上造，十六爵为大上造，十

七爵为驷车庶长，十八爵为大庶长，十九爵为关内侯，二十爵为列爵。自左庶长已上至大庶长，皆卿大夫，皆军将也。所将皆庶人，更卒也，故以庶更为名。大庶长即大将军也，左右庶长即左右偏裨将军也。《古今注》曰：“成帝鸿嘉二年，令吏民得买爵级千钱。”

四夷国王，率众王，归义侯，邑君，邑长，皆有丞，比郡、县。

〈按百官志注古今注云建武六年三月令郡守诸侯相病丞长史行事应劭汉官曰大县丞左右尉〉所谓命卿三人，小县一尉一丞，命卿二人。以此言之，则设丞所以制王侯君长。

按《礼仪志》拜诸侯王公之仪，“百官会位定，谒者引光
禄勋前。”

〈注〉丁孚《汉仪》曰：太常住盖下，东向，读文与此异也。

谒者引当拜前，当坐，伏殿下。光禄勋前一拜，举手曰：
“制诏其臣某为某。”

〈注〉丁孚《汉仪》有《夏勤策》文曰：“维元初六年三月甲子，制诏以大鸿胪勤为司徒，曰：‘朕承天序惟稽古，建尔于位为尊辅。往率旧职，敬敷五教。五教在宽，左右朕躬，宣力四表，保乂皇家。於戏！实惟秉国之均，旁祗厥绪，时亮天工，可不慎与！勤而戒之’。”

读策书毕，谒者称“臣某再拜。”尚书郎以玺印绶付侍
御史。侍御史前东面立，授玺、印、绶。王公再拜顿首三
下。赞谒者曰：“某王臣某，新封某公某”，初谢，中谒者报
“谨谢。”赞者立曰：“谢皇帝为公。”兴，皆冠谢，起就位。供赐
礼毕，罢。

按蔡邕《独断》：汉制，皇子封为王者，其实古诸侯也。周
末诸侯或称王，而汉天子自以皇帝为称，故以王号
加之，总名“诸侯王子弟封为侯者，谓之诸侯；群臣异
姓有功封者，谓之彻侯，后避武帝讳，改曰通侯。法律
家皆曰列侯，功德优盛，朝廷所异者，赐位特进，位在
三公下；其次朝侯，位次九卿下。皆平冕文衣，侍祠郊”
庙，称“侍祠侯。”其次下士，但侍祠，无朝位次。小国侯，以
胏腑宿卫，亲公主子孙奉坟墓，在京都者，亦随时见
会，谓之“猥朝侯”也。

### 世祖建武二年春封诸功臣皆为列侯

按《后汉书光武本纪》，建武二年春正月庚辰，封功臣
皆为列侯，大国四县，馀各有差。下诏曰：“人情得足，苦
于放纵，快须臾之欲，忘慎罚之义。惟诸将业远功大，
诚欲传于无穷，宜如临深渊，如履薄冰，战战栗栗，日
慎一日。其显效未酬，名籍未立者，大鸿胪趣上，朕将
差而录之。”博士丁恭议曰：“古帝王封诸侯不过百里，
故利以建侯。取法于雷，强干弱枝，所以为治也。今封
诸侯四县，不合法制。”帝曰：“古之亡国，皆以无道，未尝
闻功臣地多而灭亡者。”乃遣谒者即授印绶，策曰：“在
上不骄，高而不危；制节谨度，满而不溢。敬之戒之！传
尔子孙，长为汉藩。”

建武六年，始遣列侯就国。

按：《后汉书光武本纪》云云。

建武十三年，诸功臣增邑更封。

按：《后汉书光武本纪》，“十三年夏四月，大司马吴汉自
蜀还京师，于是大飨将士，班劳策勋，功臣增邑更封，
凡三百六十五人，其外戚恩泽封者四十五人。”
建武十六年，封卢芳为代王。

按：《后汉书光武本纪》：五年“冬十二月，卢芳自称天子
于九原。十六年冬，卢芳遣使乞降。十二月甲辰，封卢
芳为代王。”

### 中元二年明帝以赵熹李䜣冯鲂典世祖丧葬俱封为侯

按《后汉书明帝本纪》，中元二年春二月，即皇帝位。三
月，葬光武皇帝于原陵。夏四月丙辰，诏曰：“太尉熹告
谥南郊，司徒䜣奉安梓宫，司空鲂将校复土。其封熹
为节乡侯，䜣为安乡侯，鲂为杨邑侯。”

### 明帝永平二年赐桓荣关内侯食邑五千户

按《后汉书明帝本纪》，永平二年冬十月壬子，幸辟雍，
初行养老礼。诏曰：“光武皇帝建三朝之礼，而未及临
飨，眇眇小子，属当圣业，间暮春吉辰，初行大射，令月
元日，复践辟雍。尊事三老，兄事五更，安车软轮，供绥
执授。侯王设酱，公卿馔珍，朕亲袒割，执爵而酳，祝哽
在前，祝噎在后。升歌《鹿鸣》，下管《新宫》，八佾具修，万舞”
于庭。朕固薄德，何以克当？《易》陈负乘，《诗》剌彼己，永念
惭疚，无忘厥心。三老李躬，年耆学明。五更桓荣，授朕
《尚书》。《诗》曰：“无德不报，无言不酬。”其赐荣爵关内侯，食
邑五千户。三老、五更，皆以二千石禄养终厥身。其赐
天下三老酒，人一石，肉四十斤。有司其存耆耋，恤幼
孤，惠鳏寡，称朕意焉。

### 章帝章和二年和帝即位封邓彪为关内侯

按《后汉书和帝本纪》：章和二年二月壬辰，即皇帝位，
年十岁。尊皇后曰皇太后，太后临朝。三月庚戌，皇太
后诏曰：“先帝以明圣奉承祖宗，至德要道，天下清静，
庶事咸宁。今皇帝以幼年，茕茕在疚，朕且佐助听政，
外有大国贤王并为藩屏，内有公卿大夫统理本朝，
恭己受成，夫何忧哉！然守文之际，必有内辅以参听断。侍中宪，朕之元兄，行能兼备，忠孝尤笃，先帝所器，
亲受遗诏，当以旧典，辅斯职焉。宪固执谦让，节不可
夺。今供养两宫，宿卫左右，厥事已重，亦不可复劳以
政事。故太尉邓彪，元功之族，三让弥高，海内归仁，为
群贤首。先帝褒表，欲以崇化。今彪聪明康彊，可谓老
成黄耇矣。其以彪为太傅，赐爵关内侯，录尚书事。百
官总己以听朕，庶几得专心内位。於戏！群公其勉率
百僚，各修厥职，爱养元元，绥以中和，称朕意焉。”

### 和帝永元三年诏绍封曹参后

按《后汉书和帝本纪》，永元三年冬十一月癸卯，祠高
庙，遂有事十一陵。诏曰：“高祖功臣，萧、曹为首，有传世
不绝之义。曹相国后容城侯无嗣。朕望长陵东门，见
二臣之珑，循其远节，每有感焉。忠义获宠，古今所同。
可遣使者以中牢祀，大鸿胪求近亲宜为嗣者，须景
风绍封，以章厥功。”

### 安帝永初三年令吏民入谷为关内侯

按：《后汉书安帝本纪》，“永初三年夏四月丙寅，三公以
国用不足，奏令吏人入钱谷得为关内侯、虎贲、羽林
郎、五大夫、官府吏、缇骑营士各有差。”

永初六年，诏“绍封二十八将之后。”

按《后汉书安帝本纪》，不载。按《冯异传》，六年，帝下诏
曰：“夫仁不遗亲，义不忘劳，兴灭继绝，善善及子孙，古
之典也。昔我光武，受命中兴，恢弘圣绪，横被四表，昭
假上下，光耀万世，祉祚流衍，垂于罔极。予末小子，夙
夜永思，追惟勋烈，披图案籍，建武元功。二十八将，佐
命虎臣，谶记有征。盖萧曹绍封，传继于今。况此未远，
而或至乏祀，朕甚愍之。其条二十八将无嗣绝世，若
犯罪夺国，其子孙应当统后者，分别署状上将及《景
风》，章叙旧德，显兹遗功焉。”明年，二十八将绝国者皆
绍封。

### 顺帝阳嘉四年春二月丙子初听中官得以养子为后世袭封爵

按：《后汉书顺帝本纪》云云。

### 桓帝延熹二年封单超等五人为县侯尹勋等七人为亭侯

按《后汉书桓帝本纪》，“延熹二年秋七月丙午，皇后梁
氏崩。乙丑，葬懿献皇后于懿陵。大将军梁冀谋为乱，
八月丁丑，帝御前殿，诏司隶校尉张彪将兵围冀第，
收大将军印绶，冀与妻皆自杀。卫尉梁淑、河南尹梁
引、屯骑校尉梁让、越骑校尉梁忠、长水校尉梁戟等
及中外宗亲数十人皆伏诛。太尉胡广坐免，司徒韩”
𬙂、司空孙朗下狱。壬午，立皇后邓氏，追废懿陵为贵
人冢。诏曰：“梁冀奸暴，浊乱王室。孝质皇帝聪敏早茂，
冀心怀忌畏，私行杀毒。永乐太后亲尊莫二，冀又遏
绝，禁还京师，使朕离母子之爱，隔顾复之恩。祸害深
大，罪衅日滋。赖宗庙之灵，及中常侍单超、徐璜、贝瑗、
左悺、唐衡，尚书令尹勋等激愤建策，内外协同，漏刻
之间，桀逆枭夷。斯诚社稷之祐，臣下之力，宜班庆赏，
以酬忠勋。其封超等五人为县侯，勋等七人为亭侯。”
于是旧故恩私多受封爵。

〈注〉五县侯，谓单超，新丰侯；徐璜，武原侯；贝瑗，东武阳侯；左悺，上蔡侯；唐衡汝阳侯；七亭侯，谓尹勋，宜阳都乡；霍谞，邺都亭；张敬，山阳西乡；欧阳参，修武仁亭；李玮，宜阳金门，虞放，冤句吕都亭；周永，下邳高迁乡。

### 献帝建安元年夏六月封曹操为费亭侯秋七月进封武平侯八月封伏完等十三人为列侯

按《后汉书献帝本纪》，建安元年，“秋八月辛亥，镇东将
军曹操自领司隶校尉，录尚书事。曹操杀侍中台崇、
尚书冯硕等。封卫将军董承为辅国将军，伏完等十
三人为列侯。”

按：《三国志魏武帝本纪》：“汝南颍川黄巾何仪、刘辟、黄
卲、何曼等，众各数万，初应袁术，又附孙坚。元年春二
月，太祖进军讨破之，斩辟、卲等，仪及众皆降。天子拜
太祖建德将军。夏六月，迁镇东将军，封费亭侯。秋七
月，杨奉、韩暹以天子还洛阳，奉别屯梁。太祖遂至洛
阳，卫京都，暹遁走，天子假太祖节钺，录尚书事。”洛阳
残破，董昭等劝太祖都许。九月，车驾出《轘辕》而东，以
太祖为大将军，封武平侯。

建安十二年，曹操大封功臣二十馀人为列侯
按《后汉书献帝本纪》，不载按《三国志魏武帝本纪》：
十二年：“春二月，公自淳于还邺。丁酉，令曰：‘吾起义兵，
诛暴乱，于今十九年。所征必克，岂吾功哉？乃贤士大
夫之力也。天下虽未悉定，吾当要与贤士大夫共定
之。而专飨其劳，吾何以安焉？其促定功行封’。”于是大
封功臣二十馀人，皆为列侯，其馀各以次受封；及复
死事之孤，轻重各有差。

建安十八年。夏。五月丙申。曹操自立为魏公。加九锡
按《后汉书献帝本纪》云云。

〈注〉案《礼含文嘉》曰：“九锡，谓一曰车马，二曰衣服，三曰乐器，四曰朱户，五曰纳陛，六曰虎贲。”七百人七

曰“斧钺” ，八曰“弓矢” ，九曰“秬鬯。”

按《三国志魏武帝本纪》，十八年“夏五月丙申，天子使
御史大夫郗虑持节策命公为魏公。”“十九年春三月，
天子使魏公，位在诸侯王上，改授金玺赤绂远游冠。”

〈注〉《献帝起居注》曰：“使左中郎将杨宣亭侯裴茂持节印授之。”

建安二十年，曹操奉诏置名号侯至五大夫，与旧列
侯、关内侯凡六等，以赏军功。封朴胡、杜护、张鲁及鲁
五子皆为列侯。

按：《后汉书献帝本纪》，不载按《三国志魏武帝本纪》：
二十年“春三月，公西征张鲁。秋七月，鲁溃奔巴中。公
军入南郑，尽得鲁府库珍宝，巴汉皆降。九月，巴七姓
夷王朴胡、賨邑侯杜濩举巴夷賨民来附。于是分巴
郡，以胡为巴东太守，濩为巴西太守，皆封列侯。天子
命公承制拜诸侯守相。”

〈注〉孔衍《汉魏春秋》曰：天子以公典任于外，临事之赏，或宜速疾，乃令公得承制封拜诸侯守相。诏曰：“夫军之大事，在兹赏罚，劝善惩恶，宜不旋时。故《司马法》曰：‘赏不逾日者，欲民速睹为善之利也。昔在中兴，邓禹入关，承制拜军祭酒，李文为河东太守，来歙又承制拜高峻为通路将军。察其本传，皆非先请，明临事刻印也’。”斯则世祖神明，权达损益，盖所用速示威怀而著鸿勋也。其《春秋》之义，大夫出疆，有专命之事，苟所以利社稷安国家而已。况君秉任二伯，师尹九有，实征夷夏，军行藩甸之外，失得在于斯须之间，停赏俟诏，以滞世务，固非朕之所图也。自今已后，临事所甄，当加宠号者，其便刻印章假授，咸使忠“义得相奖励，勿有疑焉。”

冬十月，始置名号，侯至五大夫，与旧列侯、关内侯凡
六等，以赏军功。

〈注〉《魏书》曰：“置名号侯爵十八级，关中侯爵十七级，皆金印紫绶。又置关内外侯十六级，铜印龟纽，墨绶；五大夫十五级，铜印环纽，亦墨绶。皆不食租，与旧列侯、关内侯凡六等。”臣松之以为今之虚封，盖自此始。

十一月，鲁自巴中将其馀众降，封鲁及五子皆为“列
侯。”